טבח שבעה באוקטובר
מוקדי המתקפה > יישובי עוטף עזה

תמונה קשה לצפייה
גופה שרופה
class=notpageimage|הצגה
תפיסת ההגנה של צה"ל על יישובי עוטף עזה הייתה להקים מוצבי צבא קרוב ככל האפשר ליישובים, כך שאם אחד מהם יותקף, המוצב הסמוך לו יוכל להגן עליו. אולם ההיקף הרחב של המתקפה גרם לכך, שרוב היחידות בקרבת הגדר היו עסוקות בהגנה על עצמן ולא יכלו להעניק סיוע ליישובי העוטף.
כיתות הכוננות בקיבוצים ובמושבים, שהגנו על ביתן, היו הקו הראשון מול המחבלים. הן בלמו גלים של מחבלים, ורבים מחבריהן נהרגו. אזרחים חמושים באקדחים לחמו במחבלים בתוך הבתים.
לצד המתקפה על היישובים והבסיסים הצבאיים, חמאס הציב חוליות חסימה בצמתים ובדרכים כדי למנוע הגעת לוחמים ישראליים ליישובים. חוליות אלו היו חמושות בכלי נשק רבים כולל טילי נ"ט. החסימות גרמו לעיכוב בהגעת כוחות צבא ומשטרה אל יישובי העוטף, ויישובים רבים נותרו לבדם בהתמודדות מול המחבלים.
קיבוץ בארי לאחר הטבח
מבנה מגורים שרוף בקיבוץ בארי לאחר התקפת הפתע. צילום: יואב קרן
בית שנשרף בידי מחבלי חמאס בטבח בניר עוז
| שם | מספר תושבים | מחבלים תוקפים | כוח מגן | תושבים שנרצחו | תושבים שנחטפו | סטטוס | תיאור |
| --- | --- | --- | --- | --- | --- | --- | --- |
| קיבוץ בארי | 1,071 | כ־300, ב־3 מוקדים שונים | 11 חברי כיתת כוננות, 5 מהם נהרגו. כוח של לוחמי גדוד 13 ושוטרים שנהרגו. החל מ–08:37 כוח שלד"ג. בהמשך סיירת מטכ"ל ולאחר מכן כוחות צה"ל רבים נוספים | מעל 100 תושבים, 19 חיילים, 7 שוטרים | 31 | נכבש למשך יומיים וחצי | בתחילת מתקפת הפתע חדרו לקיבוץ בארי יותר ממאה מחבלים חמושים היטב. הם התגברו על כיתת הכוננות ועל הכוחות הראשונים שהוזעקו למקום, וערכו טבח בתושבי הקיבוץ. נרצחו כ־92 מיושבי הקיבוץ. 31 תושבים נחטפו לרצועת עזה בידי חמאס. המחבלים גרמו הרס רב למבנים ורכוש בקיבוץ. במעשי הטבח, ההרס והביזה השתתפו אזרחים עזתים שהגיעו לקיבוץ במהלך הטבח. כוחות גדולים מיחידות צה"ל ומשטרת ישראל, בפיקודו של תא"ל ברק חירם, הגיעו לקיבוץ, ובלחימה קשה, שנמשכה עד יום שני בצהריים, הסתיים טיהור הקיבוץ ממחבלים, בהם כאלה שהתבצרו במתחמים שונים בקיבוץ, חלקם עם אזרחים לכודים |
| מושב נתיב העשרה | 948 | 35, 6 עם מצנחי רחיפה | כיתת כוננות (6 שעות), צבא החל משעה 12:00 | 21 |  | קרב של כיתת הכוננות בתוך המושב | מחבלים חדרו למושב נתיב העשרה שנמצא 100 מטרים מקו הגבול, ורצחו 21 מתושביו. חלק מהנרצחים היו בני אותה משפחה, כמו משפחת וקס, משפחת מולכו, משפחת אקוני ומשפחת תעסה. הצבא הגיע לנתיב העשרה רק בשעות הצהריים, לאחר שש שעות שבהן לחמו התושבים לבדם |
| קיבוץ כפר עזה | 787 | 140 | כיתת הכוננות, 7 מתוכה נהרגו. מ־8 בבוקר הגיעו כוחות מחטיבות עוז, הצנחנים, גבעתי והנח"ל | 64 | 19 | נכבש למשך יומיים | בקיבוץ כפר עזה נרצחו כ־72 איש. לאחר שכוחות צה"ל הגיעו למקום התנהל קרב ממושך מול כעשרה מחבלים. הקרב נמשך עד היום השני להתקפה. חלק מתושבי הקיבוץ היו נצורים בבתיהם עד ליום השלישי. |
| קיבוץ חולית | 210 | 60 |  | 15 אזרחים, 2 חיילים | 6 | נכבש | בטבח ב לקיבוץ חולית נרצחו 13 מתושבי הקיבוץ, שני עובדים זרים ושני לוחמי מילואים. 4 בדואים שעבדו בקיבוץ ושני תושבים נוספים נחטפו לרצועת עזה. |
| קיבוץ ניר עוז | 380 | מאות |  | 38 | 72 | נכבש | בקיבוץ ניר עוז הציתו המחבלים בתים וזרעו הרס, בעוד אנשי הקיבוץ מסתגרים בממ"דים ונועלים אותם מבפנים. נרצחו 38 בני אדם, ובכלל זה משפחה שלמה בת חמש נפשות. נחטפו יותר מ–70 תושבים, בהם סבתא ומשפחה בת חמש נפשות, נילי מרגלית – אחות מבית חולים סורוקה בת הקיבוץ, וכן אישה עם שני ילדיה ושני הוריה. כן נחטפו בני משפחת ביבס, בהם החטוף הצעיר ביותר, כפיר – בן 9 חודשים. לקראת הערב הגיעו כוחות לחלץ את הנצורים. 160 חברי הקיבוץ נותרו עוד לילה בגני הילדים ואחר כך פונו לאילת. |
| קיבוץ נחל עוז | 749 | 20 לפחות |  | 16 | 8 | נכבש | בקיבוץ נחל עוז נרצחו 15 מחברי הקיבוץ וכן שוטר שהגיע למקום. 8 תושבים נחטפו. אחרי יותר מ־12 שעות של לחימה צה"ל השיג שליטה על הקיבוץ ופינה את תושביו. |
| קיבוץ סופה | 233 | 35–45 |  | 3 |  | מחבלים חדרו לקיבוץ | עשרות מחבלים הסתערו על קיבוץ סופה. אליה לילינטל, רבש"ץ הקיבוץ, זיהה את המחבלים בשלב מוקדם, הרג כמה מהם ואסף את כיתת הכוננות, שמנתה שישה אנשים. כיתת הכוננות בלמה את רוב המחבלים בגדר הקיבוץ והגנה על חייהם של כ־200 מתושבי המקום. שלושה מחברי הקיבוץ נרצחו במתקפה. לאחר כשש שעות לחימה הגיעו כוחות הביטחון לקיבוץ. 20 מחבלים נהרגו בקרב ועשרה נלכדו. |
| קיבוץ עין השלושה | 353 | עשרות | 4 חברי כיתת כוננות | 4 |  |  | בעין השלושה נרצחו ארבעה תושבים בידי מחבלי חמאס. המתקפה נבלמה על ידי ארבעת חברי כיתת הכוננות של הקיבוץ. |
| מושב יכיני | 730 | עשרות | 18 אנשים בכיתת כוננות עם רובה אחד ואקדחים, וכן שוטרים שהגיעו למקום | 5 תושבים, 2 לוחמים |  |  | סמוך ל־7:40 פשטו עשרות מחבלים על המושב יכיני. במתקפה נהרגו שבעה בני אדם. רבש"ץ המושב שהה בתאילנד ניהל את בלימת המתקפה משם. |
| קיבוץ זיקים | 918 | 8 | 12 אנשי כיתת הכוננות |  |  |  | כיתת כוננות של קיבוץ זיקים שמנתה 12 חברים נלחמה ב־8 מחבלים שהגיעו ברכב סוואנה ותקפו את הקיבוץ. לאחר קרב שנמשך כשעה, ולאחר שאחד מחברי כיתת הכוננות הצליח לאגף את התוקפים, נהרגו כל המחבלים, בקרב נפצעו שני חברי קיבוץ. בהמשך פונו חברי הקיבוץ לקיבוץ מעלה החמישה. |
| כרם שלום | 220 | עשרות משער אחד ועוד 50 משער אחר | 9 חברי כיתת כוננות, 6 חיילי סיירת נח"ל (6 שעות), מסוק קרב וטנק | 2 אזרחים, 3 חיילים |  | לא נכבש | כיתת כוננות בקיבוץ כרם שלום, שמנתה תשעה תושבי הקיבוץ ושישה חיילים סדירים, נלחמה במשך 6 שעות במחבלים שתקפו את הקיבוץ ומנעה את נפילתו, עד שהגיעו הכוחות הסדירים. בלחימה נהרגו שניים מחברי כיתת הכוננות |
| קיבוץ ניר עם | 726 | 35 לפחות | כיתת כוננות (3 שעות), בהמשך טנק, חיילי גולני ולוחמי משמר הגבול | 2 חיילים | 1 | לא נכבש | בקיבוץ ניר עם הציבה הרבשצ"ית, ענבל ליברמן, את מחלקת הכוננות במארבים לאורך הגדר ברגע שהגיעה הידיעה הראשונה שמשהו מתרחש. את הקיבוץ תקפו 35 מחבלים, וחברי כיתת הכוננות ניהלו אתם קרב במשך כשלוש שעות. בקרב נהרגו שני מחבלים. בהמשך הגיעו לקיבוץ לוחמי היחידה הטקטית ויחידת המסתערבים של משמר הגבול, ומאוחר יותר הצטרף אליהם גם גדוד 13 של חטיבת גולני. הלוחמים ניהלו קרב מול המחבלים והרגו אותם. שני לוחמים נהרגו בקרב. כל תושבי הקיבוץ ניצלו מטבח. |
| קיבוץ עלומים | 531 | מעל 30 | 12 חברי כיתת כוננות (6 שעות). יחידת מצדה ויהל"ם משעה 12:00, וכן מסוק קרב | 17 | 8 | לא נכבש | על קיבוץ עלומים פשטו כ־30 מחבלים, שנהדפו על ידי אנשי כיתת הכוננות (בת 12 תושבים), שהרגו עשרה מהמחבלים. אנשי הקיבוץ ניהלו את הקרב לבדם, עד שהגיעו כוחות מיחידת מצדה ויהל"ם בשעה 12:00. בקרב היו הרוג אחד ופצוע אחד בצד הישראלי. בהמשך פנו המחבלים לרפת, רצחו 16 עובדים זרים מנפאל ומתאילנד וחטפו שמונה מהם. הם שרפו את הסילו ואת מכון החליבה, חוררו ביריות את מכלי החלב וזרעו הרס רב. ב־12:30 הגיעו עשרות מחבלים לאזור בית האריזה של הקיבוץ, שם נתקלו בכוח צנחנים ומסוק קרב הרג את מרביתם. ביום שני פונו חברי הקיבוץ לנתניה. |
| קיבוץ סעד | 838 | 32 | כיתת כוננות, טנק צה"לי |  |  | לא נכבש | כ־30 מחבלים ניסו להיכנס לקיבוץ סעד באזור 11:00 בבוקר. הם הגיעו לשער הקיבוץ, שהיה סגור בגלל החג, ירו RPG וזרקו רימונים עליו, אך הניסיון לפרוץ אותו לא צלח והשער נשאר נעול. באותו זמן ירתה לכיוונם כיתת הכוננות של היישוב, והגיע טנק בודד שפגע במחבלים רבים. המחבלים נסוגו. בין המסמכים שנתפסו על גופות המחבלים נמצאה תוכנית לכיבוש סעד בעזרת כוחות ממזרח ומערב. בין המטרות היו גם כיבוש בית הספר דעת וכיבוש מדרשת בני עקיבא. |
| קיבוץ כיסופים | 294 | עשרות |  | 18 | 1 |  | במתקפה על כיסופים נרצחו שמונה חברי קיבוץ ושישה עובדים זרים. חבר קיבוץ נוסף נהרג בקרב בכפר עזה. חבר קיבוץ אחד נחטף. למבני הקיבוץ נגרם נזק כבד. הקיבוץ פונה מתושביו במוצאי שבת. ביום שלישי הגיע לקיבוץ מנהל הרפת, תושב אשקלון, ונרצח בידי מחבלים שארבו לו. שני טנקים שהרגו מחבלים הרסו בתוך כך את מכון החליבה. |
| קיבוץ רעים | 422 | עשרות |  | 5 | 5 |  | עשרות מחבלים תקפו את קיבוץ רעים, ובשעות הראשונות הגנה על הקיבוץ כיתת הכוננות שכללה שישה חברים. חמישה מתושבי הקיבוץ נהרגו וחמישה נחטפו. |
| קיבוץ ארז | 616 |  |  | 1 |  |  | עם תחילת המתקפה התקשר רבש"ץ קיבוץ ארז, שלא נכח באזור, לקודמו בתפקיד. זה הקפיץ את כיתת הכוננות לעמדות דקות לפני ניסיון החדירה של המחבלים לקיבוץ. שניים מחברי כיתת הכוננות, שהתמקמו בעמדת תצפית גבוהה, פתחו באש לעבר שני טנדרים בכביש הגישה לקיבוץ (לאחר שזוהו כרכבי מחבלים) ובמקום התפתח קרב יריות. לעזרתה של כיתת הכוננות הגיעה תגבורת מקיבוץ אור הנר, והקרב נמשך כשלוש שעות. רוב המחבלים נפגעו בלי שהצליחו לחדור לקיבוץ. בקרב נהרג סרן במילואים אמיר נעים, תושב הקיבוץ וחבר בכיתת הכוננות. |
| ניר יצחק | 633 | עשרות |  | 3 | 4 לפחות |  | בקיבוץ ניר יצחק פעלה כיתת הכוננות מול עשרות מחבלים והצליחה חלקית לעצור את המתקפה, אך ארבעה מחברי כיתת הכוננות נחטפו. המחבלים רצחו שלושה מחברי הקיבוץ (ובהם הרבש"ץ) וחטפו לרצועת עזה מספר לא ידוע של חברים. |
| קיבוץ מגן | 540 | 30 |  | 2 |  |  | כיתת הכוננות של קיבוץ מגן הדפה את המתקפה. כוחות צה"ל הגיעו לאזור רק לאחר כשבע שעות. חבר הקיבוץ אבי פליישר נרצח במתקפה, ושני אחרים נפצעו. למחרת שוב היה ניסיון חדירה לקיבוץ; הניסיון נהדף על ידי כוחות צה"ל. ב־9 באוקטובר הקיבוץ פונה. |
| מושב פרי גן | 249 |  |  | 4 |  |  | במושב פרי גן ניצלו המחבלים את חסרונם של רוב החברים בחוליית הכוננות, שהיו מחוץ ליישוב, והצליחו לחדור ליישוב ולירות על תושבים. שלושה מחברי כיתת הכוננות של היישוב שלומית בהם הרבש"ץ הגיעו מיוזמתם לסייע בהגנת פרי גן, ולאחר שחלקם נפצעו הוזעקו עוד מחברי כיתת הכוננות של שלומית. בסך הכל השתתפו בקרב 11 מחברי כיתת הכוננות של המושב שלומית; ארבעה מתוכם נהרגו וארבעה נפצעו. |
| קיבוץ יד מרדכי | 830 | לפחות 35 | כיתת כוננות, 3 לוחמי מג"ב בבוקר, ובהמשך לוחמי ימ"מ | 2 חיילים, 2 אזרחים |  | לא נכבש | עם תחילת המתקפה נפרסה כיתת הכוננות של יד מרדכי לאורך הגדר הדרומית והשער. ההיתקלות הראשונה עם המחבלים הייתה בקרבת השער. למקום הגיעו גם שלושה לוחמי מג"ב, שקיבלו פקודה לחסום את צומת יד מרדכי. החל קרב יריות מול כ־20 מחבלים שהגיעו לשער הקיבוץ על שמונה אופנועים. המחבלים ירו רקטת RPG לכיוון רכבם של אנשי מג"ב. הם החטיאו את המטרה, אך הצליחו לפרוץ את גדר הקיבוץ. ללחימה הצטרפו כמה לוחמי ימ"מ, שהצליחו להרוג את המחבלים. זמן קצר לאחר מכן הגיע לגדר הקיבוץ טנדר נוסף ועליו כשמונה מחבלים. כוח המגן התפצל, איגף את המחבלים והרג אותם. המחבלים לא הצליחו לחדור לקיבוץ. |
| קיבוץ מפלסים | 1,057 | מעל 30 | כיתת כוננות, בשעה 15:00 לוחמי חטיבת כפיר | 4 אזרחים, 4 לוחמי שב"כ |  |  | כ־30 מחבלים תקפו את קיבוץ מפלסים, ובשעות הראשונות הגנה על הקיבוץ כיתת הכוננות שלו. בצומת הכניסה לקיבוץ רצחו מחבלי חמאס אזרחים, ולאחר מכן פוצצו את שער הולכי הרגל הראשי וחדרו לקיבוץ. ליד רפת הקיבוץ חטפו המחבלים קבוצת עובדים תאילנדים, אך לאחר שספגו ירי מכיתת הכוננות שחררו אותם. המחבלים תקפו את הקיבוץ בשלושה מוקדים, ונהדפו. בשעה 15:00 לערך חברו אל כיתת הכוננות לוחמי גדוד ההכשרות של חטיבת כפיר. הם סייעו לחברי כיתת הכוננות להדוף את המחבלים, החלו לפנות אזרחים והגנו על גבולות הקיבוץ. בקרב נפצעו מספר לוחמים. באזור אנדרטת חץ שחור שליד מפלסים נערך קרב קשה בין מאות מחבלים לאנשי שב"כ, ימ"מ וחיל האוויר. בקרבות באזור הקיבוץ נהרגו כ־200 מחבלים. השאר נמלטו, רובם לרצועת עזה. |
| עיקול מפלסים |  |  |  | כ־50 |  |  | בעיקול כביש המכונה 'עיקול מפלסים' ליד קיבוץ מפלסים העמידו המחבלים מארב. כלי רכב חסמו את הציר, והמחבלים ירו בתת־מקלע על כלי רכב שעברו בכביש – בעיקר מבלים שברחו מהמסיבה בנובה.  המחבלים ביצעו וידואי הריגה, אנסו נשים ולאחר מכן שרפו אותן בחיים. בעיקול מפלסים נרצחו כ־50 אזרחים ישראלים, ורבים נחטפו לרצועת עזה. |
| מושב מבטחים | 455 |  | כיתת כוננות עם 3 כלי נשק, כוחות מיוחדים משעה 14:00 | 5 |  | לא נכבש | מחבלים הגיעו למושב מבטחים והצליחו להיכנס אליו. מולם עמדה כיתת כוננות שרק לשלושה מחבריה היו כלי נשק. בקרב נהרגו חמישה מהמגינים, בהם הרבש"ץ דן אסולין. בשעה 14:00 הגיעו כוחות חילוץ מיוחדים. |
| קיבוץ נירים | 416 | 50 |  | 9 לפחות | 5 |  | את קיבוץ נירים תקפו כ־20 מחבלים. כיתת הכוננות וקצין משטרה ששהה בקיבוץ ניהלו במשך שעתיים קרב מול המחבלים, כשהם מתבצרים על הסילו. בהמשך הגיע מסוק וירה על מחבלים ששהו מחוץ לגדר. רק לאחר שבע שעות הגיעה למקום תגבורת צה"לית. באירוע נהרגו חמישה מחברי הקיבוץ וחמישה אחרים נחטפו. |
| מושב עין הבשור | 1,109 | 30–50 | כיתת כוננות 78 איש, 6 רובים, רכב צה"לי בשעה 08:36 |  |  | לא נכבש | במושב עין הבשור נתקלו המחבלים בכיתת כוננות גדולה, שכללה כ־78 מחברי המושב. כיתת הכוננות הוקמה זמן קצר קודם לכן כדי להתמודד עם גניבת כלי רכב. לכיתת הכוננות היו חמישה כלי נשק ארוכים מסוג M-16 ואקדחים, והיא הצליחה לבלום את המחבלים בשער המערבי. בקרב נפצעו שניים מחברי המושב. |
| קיבוץ גבים | 619 |  |  |  |  | לא נכבש | בקיבוץ גבים הגיעו המחבלים עד לגדר וניהלו קרב עם הרבש"צ ואחד מחברי כיתת הכוננות. בסיום הקרב נסוגו המחבלים. שני חברי הקיבוץ שלחמו בהם נפצעו ופונו אחרי שעות ארוכות. |
| מושב יתד | 570 | 15 | כיתת כוננות, לוחמי גדוד קרקל |  |  | מחבלים חדרו אך נבלמו | 15 מחבלים על טנדרים ואופנועים תקפו את מושב יתד. חברי כיתת הכוננות של המושב וכן לוחמים מגדוד קרקל, בפיקודה של אור ליבני־בן יהודה, ניהלו קרב עם המחבלים והצליחו לבלום ולהרוג אותם. |
| מנחת שדה תימן |  | 2 |  |  |  |  | שני מחבלים מהג'יהאד האסלאמי הפלסטיני נלכדו בלילה של 11–12 באוקטובר ליד שדה תימן, כ־35 ק"מ מרצועת עזה. |